Moody’s gradeer Eskom afArgieffoto (Foto: baptisteh, Pixabay) Die graderingsagentskap Moody’s het die kragreus Eskom selfs verder onder beleggingsgraad afgegradeer. Moody’s het Vrydag bekendgemaak Eskom se langtermyngradering is verder van Ba3 tot B1 afwaarts aangepas. Moody’s het in ŉ verklaring gesê alle graderings bly “onder oorsig vir verdere afgradering”. “Vandag se afgradering weerspieël die verswakking in Eskom se finansiële en likiditeitsposisie met geen korttermynvooruitsigte van regstreekse hulp van die regering nie,” lui die verklaring. Die graderingsagentskap het bygevoeg daar is ŉ “sterk moontlikheid” dat die onlangse ingrypings by Eskom deur adj.pres. Cyril Ramaphosa die kragvoorsiener in staat sal stel om genoeg befondsing te verseker om aandag te gee aan sy dreigende likiditeitskrisis. Die gradering bly onder oorsig vir afgradering, hangende bewyse van die maatskappy se vermoë om sy finansieringsbehoeftes te bevredig en sy finansiële posisie te stabiliseer. Eskom se nuwe raad is verlede naweek deur Ramaphosa aangekondig. Die nuwe raad is Jabu Mabuza (voorsitter), Sifiso Dabengwa, Sindi Mabaso-Koyana, Mark Lamberti, Tshepo Mongalo, Malegapuru Makgoba, Busisiwe Mavuso, Nelisiwe Magubane, Rod Crompton, George Sebulela, Pulane Molokwane, Banothile Makhubela en Jacky Molisane. Die regering het Phakamani Hadebe as die waarnemende hoof aangestel.